Diari Oficial de la Generalitat Valenciana


Sumari del DOGV 8474, del 29-01-2019 (2019/712)

ORDRE 5/2019, de 16 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la reglamentació de qualitat de l'all tendre, per a distingir-lo amb la marca de qualitat CV.
---------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/01/16/5/dof/vci/html**

### Dades del document

Número de DOGV
:   8474

Data del DOGV
:   29-01-2019

Secció del DOGV
:   I. DISPOSICIONS GENERALS

Número del document
:   2019/712


Data del document
:   16-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Dret de marques
    * marca de qualitat
    * legislació

ORDRE 5/2019, de 16 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la reglamentació de qualitat de l'all tendre, per a distingir-lo amb la marca de qualitat CV. [2019/712]  
La Llei 10/2006, de 26 de desembre, de mesures fiscals, de gestió administrativa i financera i d'organització de la Generalitat, en l'article 53, capítol XVII, La protecció dels sistemes de qualitat agroalimentaris, preveu, com un dels sistemes de qualitat o figura de qualitat agroalimentària, la marca de qualitat CV, marca de garantia de la Generalitat de la Comunitat Valenciana.  
El Decret 91/1998, de 16 de juny, del Govern Valencià, aprova el Reglament de la marca de qualitat CV per a productes agraris i agroalimentaris (DOGV 3273, 26.06.1998), i estableix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitar competències deslleials i facilitar al consumidor la identificació d'aquests.  
Després dels estudis tècnics corresponents, la direcció general competent en matèria de qualitat agroalimentària ha estimat que per les seues característiques i qualitat, l'all tendre és un producte amb mereixements suficients per a ser objecte de l'aplicació de les previsions de l'esmentada disposició, acollint i impulsant la iniciativa dels operadors econòmics que així ho han sol·licitat a la conselleria competent en matèria de productes agraris i agroalimentaris.  
En reglamentar-se per part de la direcció general competent en matèria de qualitat l'all tendre, d'acord amb el Decret 91/1998, de 16 de juny, del Govern Valencià, que aprova el Reglament de la marca de qualitat CV per a productes agraris i agroalimentaris (DOGV 3273, 26.06.1998), la seua comercialització podrà emparar-se amb la marca de qualitat CV, de titularitat de la Generalitat, complint les condicions d'autorització i ús establides en el reglament de la marca aprovat per aquest decret, l'aplicació i la gestió del qual correspon a la Conselleria d'Agricultura, Medi Ambient, Canvi Climàtic i Desenvolupament Rural a través de la Direcció General de Desenvolupament Rural i Política Agrària Comuna. En la seua tramitació s'han respectat els principis de necessitat, eficàcia, proporcionalitat, seguretat jurídica, transparència i eficiència.  
Per tot això, a l'empara del que disposa l'article 1.1 del Decret 91/1998, de 16 de juny, del Govern Valencià, i d'acord amb l'article 28.e de la Llei 5/1983, de 30 de desembre, del Consell,  
  
  
ORDENE  
  
Article Únic. Aprovació de la reglamentació de qualitat  
S'aprova la reglamentació de qualitat de l'all tendre, que figura en l'annex a la present ordre, a l'efecte de l'autorització respecte d'aquest producte de l'ús de la marca de qualitat CV, d'acord amb el seu reglament aprovat pel Decret 91/1998, de 16 de juny, del Govern Valencià, i queda inscrit aquest producte en el Registre de Productes Agroalimentaris amb Marca de Qualitat CV.  
  
DISPOSICIÓ ADDICIONAL  
  
Única. De la incidència pressupostària  
L'aplicació i desplegament del que disposa aquesta ordre no tindrà cap incidència en la dotació dels capítols de despesa assignats a la Generalitat i, en tot cas, haurà de ser atés amb els mitjans personals i materials d'aquesta.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que disposa la present ordre.  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 16 de gener de 2019  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX  
Reglamentació de qualitat de l'all tendre   
  
En la present reglamentació s'estableixen els criteris generals per a identificar l'all tendre, que pot distingir-se amb la marca de qualitat CV, descrivint el conjunt de requisits i controls la fi dels quals és aconseguir la diferenciació del producte davant el consumidor, tant per les seues especials característiques de qualitat com per les seues condicions de producció i condicionament. Per a tal fi es descriuen els següents requisits mínims.  
  
CAPÍTOL I  
Disposicions generals  
  
Article 1. Descripció del producte  
L'all tendre, denominat científicament Allium sativum L., pertany a la família de les Liliaceae, subfamília dels alioidees, és una planta bianual o perenne d'arrels fasciculades i poc profundes. La seua tija és cilíndrica i recta. És un bulb format per una sèrie d'unitats denominada dents recoberta per túniques protectores de color variable. Cadascuna de les dents formarà una gemma vegetativa i un parell de fulles. En realitat, l'all tendre es recol·lecta en els primers estats vegetatius quan encara no ha format les dents, i és tan sols un bulb incipient, per això la denominació d'all tendre.  
  
Article 2. Forma, dimensions i característiques del producte  
El producte, per a poder ser identificat amb la marca CV, haurà de complir els requisits següents:  
a) Bulb incipient entre 0,8 i 1,5 cm de gruix abans de començar a estar marcades les dents, amb les arrels incloses i una tija i fulles verdes entre 7-25 cm de llargària.  
b) Bulb sencer.  
c) Arrels, bulb sencer, tija i fulles sanes, solament s'admetrà alguna xicoteta alteració sintomatològica de plagues, malalties o manques, o qualsevol altra alteració que no supere el 20 % de la grandària del producte.  
d) La neteja es desenvoluparà amb aigua neta sense cap mena de contaminació. En la neteja s'eliminaran les primeres túniques i es deixarà l'all blanc o amb la tonalitat característica de l'espècie, però sense restes de terra ni elements estranys.  
e) Exempts de qualsevol olor o color que no siga el típic de l'espècie.  
f) Els alls emparats tindran un calibre mínim de bulb de 8 mm i una longitud entre bulb i fulles de 70 mm.  
g) Els defectes estètics no afectaran l'interior del bulb ni els 5 primers de la tija.  
h) Els bulbs amb un desenvolupament superior als 1,8 cm, amb les dents marcades notòriament, no seran considerats com a alls tendres CV.  
  
  
Article 3. Varietats emparades  
1. Només podran identificar-se amb la marca CV les següents varietats:  
a) Cama Llarga: (R-R1 Palma de Mallorca) (R2 de la Comunitat Valenciana).  
b) Cama Curta: (morat de Pedroñeras) (s'utilitza la corona interna).  
  
2. Les dates de sembra i recol·lecció del producte al camp seran les següents:  
Varietat Data de sembra Data de recol·lecció  
Cama Llarga Entre juliol i novembre Entre octubre i març  
Cama Curta Entre desembre i abril Entre la segona quinzena de març i juny  
  
  
  
CAPÍTOL II  
Pràctiques de cultiu, envasament i etiquetatge  
  
Article 4. Pràctiques de cultiu  
1. Sembra: la sembra podrà fer-se tant mitjançant mitjans mecànics (tractor), com a mà, realitzant-se en taules o solcs.  
2. Recol·lecció i mètodes de recol·lecció: la recol·lecció es realitzarà principalment a mà amb el camp inundat, encara que també podrà dur-se a terme en sec i mitjançant la utilització de mitjans mecànics. Es considerarà qualsevol d'aquests tipus d'arrancada sempre que es mantinga el bulb sencer i les fulles verdes i sanes.  
3. Lliga de garbes: s'admetran els manolls de 140 a 180 g i de 5 a 9 alls.  
4. Selecció: solament es consideraran com all tendre CV els productes de qualitat que complisquen els requisits establits en l'article 2.  
  
5. Els manolls es podran transportar i presentar en caixes de fàcil rentatge i que puguen escórrer l'aigua de rentatge.  
6. Els manolls es lligaran amb material esterilitzat.  
7. El transport s'haurà de realitzar com a màxim en els tres dies següents a la recol·lecció per a evitar la deshidratació del producte.  
  
Article 5. Envasament i comercialització  
1. L'all tendre emparat per la marca de qualitat CV es condicionarà en embalatges de transport adequats que garantisquen en tot moment la qualitat i seguretat del producte.  
2. L'envasament haurà de realitzar-se en les instal·lacions dels operadors autoritzats per a l'ús de la marca de qualitat CV.  
3. Per a la comercialització, s'admetrà el tall de les puntes de les fulles sempre que la longitud total del producte es trobe entre els paràmetres descrits en l'article 2 de la present reglamentació tècnica.  
  
4. L'all tendre emparat per la marca de qualitat CV es condicionarà i envasarà en els magatzems i instal·lacions inscrits en el corresponent registre de magatzems i instal·lacions de condicionament.  
5. Només podran comercialitzar-se com a all tendre emparat per la marca de qualitat CV els alls tendres procedents de les parcel·les inscrites en el corresponent registre de plantacions.  
6. Hauran de complir-se, en tot cas, les normes de comercialització generals recollides en l'annex I del Reglament d'execució (UE) número 543/2011, de la Comissió, de 7 de juny de 2011.  
  
Article 6. Etiquetatge  
1. En l'etiquetatge de l'all tendre emparat per la marca de qualitat CV hauran de figurar les següents indicacions, a més de les exigides amb caràcter general per als aliments en el Reglament 1169/2011, sobre informació alimentària, i en particular l'obligació que aquesta informació siga precisa, clara i fàcil de comprendre per les persones consumidores:  
a) El nom del producte all tendre.  
b) El distintiu de la marca de qualitat CV conforme l'article huité del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris i/o la norma que la substituïsca.  
c) El nom i/o el logotip de l'entitat de control.  
d) El nom i l'adreça de l'envasador i/o expedidor i l'origen Espanya, tal com s'estableix en l'annex I, A.4. A i B del Reglament (UE) 543/2011.  
2. Amb anterioritat a la posada en circulació dels models d'etiquetes que vagen a ser utilitzades, aquests models seran comunicats al servei de la conselleria competent en matèria d'agricultura, competent en matèria de qualitat agroalimentària, per a comprovar, si escau, la seua adequació a la normativa vigent en matèria d'etiquetatge conforme el Decret 91/1998, de 16 de juny, esmentat adés.  
3. Només eixiran al mercat com a all tendre emparat per la marca de qualitat CV els productes que hagen superat tots els controls previstos en la present reglamentació tècnica.  
  
CAPÍTOL III  
Règim de control  
  
Article 7. Control intern  
1. Els operadors autoritzats per a l'ús de la marca de qualitat CV all tendre portaran el seu propi control intern (autocontrol) en compliment del que estableix la legislació vigent en matèria de seguretat alimentària.  
  
2. El sistema d'autocontrol estarà establit de manera que es garantisca la traçabilitat del producte final.  
3. Serà objecte de control la producció etiquetada amb la marca de qualitat CV all tendre.  
  
Article 8. Control extern  
1. L'entitat o entitats associatives gestores de l'autorització de l'ús de la marca, o, si escau, les persones directament autoritzades de conformitat amb l'article 3.2 del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, contractaran, prèvia autorització de la direcció general competent en matèria de qualitat agroalimentària, una empresa o professional, de caràcter independent i imparcial, amb capacitat tècnica i econòmica acreditades, que realitze el control extern del compliment del règim de la marca de qualitat, i especialment de la present reglamentació tècnica.  
2. Els operadors autoritzats a utilitzar la marca de qualitat CV all tendre seran responsables que la producció i l'ús d'aquesta siguen conformes amb el que disposa el Decret 91/1998, de 16 de juny, del Govern Valencià, ja esmentat, en la normativa que la desplegue i en el present reglament tècnic de qualitat.  
3. Els operadors autoritzats per a l'ús d'aquesta se sotmetran, a càrrec seu, a un sistema d'avaluació de conformitat realitzat per un organisme de control extern.  
4. L'organisme de control extern comunicarà al servei competent en matèria de qualitat agroalimentària de la conselleria competent en matèria d'agricultura, en els terminis que es fixen per aquesta, els resultats dels controls realitzats als operadors alimentaris i productes d'aquests, tot això en funció del programa de control comunicat.  
  
Aquestes comunicacions recolliran, si escau, les mesures correctores que els operadors alimentaris van proposar per a esmenar les no conformitats detectades per l'organisme de control i el grau de compliment i efectivitat de les dites mesures, així com qualsevol altra informació que estiga establida reglamentàriament.  
5. Si de l'estudi de les comunicacions que els organismes de control envien al servei competent en matèria de qualitat agroalimentària de la conselleria competent en matèria d'agricultura es dedueixen possibles incompliments per part dels operadors alimentaris, es procedirà, per part servei competent en matèria de qualitat agroalimentària de la conselleria competent en matèria d'agricultura, a efectuar les actuacions que siguen pertinents.  
  
Article 9. Control oficial  
A l'empara del que disposa l'article seté del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, el servei competent en matèria de qualitat agroalimentària de la conselleria competent en matèria d'agricultura realitzarà tots els controls complementaris que considere pertinents, a l'efecte de garantir el compliment del que preveuen els articles precedents.


Còpia Permalink ELI